CELEX: 62017TN0835
Language: el
Date: 2017-12-29 00:00:00
Title: Υπόθεση T-835/17: Προσφυγή της 29ης Δεκεμβρίου 2017 — Eurofer κατά Επιτροπής

26.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/42
            
         Προσφυγή της 29ης Δεκεμβρίου 2017 — Eurofer κατά Επιτροπής
   (Υπόθεση T-835/17)
   (2018/C 072/53)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Eurofer, Association Européenne de l’Acier, ASBL (Βρυξέλλες, Βέλγιο) (εκπρόσωποι: J. Killick, Barrister, και G. Forwood, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει το άρθρο 2 του εκτελεστικού κανονισμού 2017/1795 της Επιτροπής, της 5ης Οκτωβρίου 2017 (ΕΕ 2017, L 258, σ. 24)·
            
         
               —
            
            
               να διατάξει τα απαιτούμενα μέτρα οργανώσεως της διαδικασίας· και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής η προσφεύγουσα προβάλλει τρεις λόγους ακυρώσεως:
   
               1.
            
            
               Με τον πρώτο λόγο προβάλλεται πρόδηλη πλάνη εκτιμήσεως και πλάνη περί το δίκαιο, καθόσον αποφασίσθηκε να μην υπολογισθούν οι εισαγωγές από τη Σερβία σωρευτικά μαζί με τις εισαγωγές από τις άλλες τέσσερις χώρες για τις οποίες διεξαγόταν έρευνα, σύμφωνα με το άρθρο 3, παράγραφος 4, του βασικού κανονισμού (1).
            
         
               2.
            
            
               Με τον δεύτερο λόγο προβάλλεται πρόδηλη πλάνη εκτιμήσεως και πλάνη περί το δίκαιο, καθόσον κρίθηκε ότι δεν χρειαζόταν, υπό την έννοια του άρθρου 9, παράγραφος 2, του βασικού κανονισμού, να ληφθούν προστατευτικά μέτρα κατά της Σερβίας, ακόμη και χωρίς τον σωρευτικό υπολογισμό.
            
         
               3.
            
            
               Με τον τρίτο λόγο προβάλλεται παράβαση του άρθρου 20, παράγραφος 2, του βασικού κανονισμού, προσβολή του δικαιώματος του αιτούντος να λάβει γνώση και των προσβολή δικαιωμάτων άμυνας, και παραβίαση της αρχής της χρηστής διοίκησης που κατοχυρώνεται από το άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης, λόγω της παράλειψης της Επιτροπής να αποκαλύψει το περιθώριο ζημίας (underselling) και το περιθώριο υπερτιμολόγησης για τις σερβικές εισαγωγές και της επακόλουθης άρνησής της να εξετάσει προσεκτικά και αμερόληπτα όλες τις πτυχές της υπόθεσης.
            
         
      (1)  Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (EE 2016, L 176, σ. 21).